১৯৯২ ক্রিকেট বিশ্বকাপ ফাইনাল
বেনসন এন্ড হেজেস বিশ্বকাপ বা ১৯৯২ ক্রিকেট বিশ্বকাপ ফাইনাল খেলাটি আইসিসি’র পরিচালনায় ২৫ মার্চ তারিখে মেলবোর্ন ক্রিকেট গ্রাউন্ডে অনুষ্ঠিত হয়। ব্যবসায়িক অংশীদারীত্বের কারণে এ প্রতিযোগিতাটি বেনসন এন্ড হেজেস বিশ্বকাপ নামে পরিচিতি পায়। প্রথমবারের মতো দিন/রাতে অনুষ্ঠিত ও তীব্র প্রতিদ্বন্দ্বিতাপূর্ণ খেলায় ইমরান খানের অধিনায়কত্বে পাকিস্তান ক্রিকেট দল ২২ রানের ব্যবধানে ইংল্যান্ড ক্রিকেট দলকে পরাভূত করে। এরফলে দলটি প্রথমবারের মতো বিশ্বকাপ ট্রফি নিজেদের করে নেয়। বিশ্বকাপের ফাইনালটি ইংল্যান্ডের বাইরে দ্বিতীয়বার ও অস্ট্রেলিয়ায় প্রথমবারের মতো আয়োজন করা হয়। ৮৭,১৮২জন দর্শক চূড়ান্ত খেলাটি উপভোগ করে ও স্টেডিয়ামটি কানায় কানায় পূর্ণ ছিল। পাকিস্তানের ওয়াসিম আকরাম ম্যান অব দ্য ম্যাচ ও নিউজিল্যান্ডের মার্টিন ক্রো প্লেয়ার অব দ্য টুর্নামেন্টের পুরস্কার লাভ করেন।